10/11/2011 | Administración LocalMunicipal
Oleiros
Secretaría Xeral
Publicación da aprobación definitiva do acordo de “disolución do Organismo Autónomo de Cultura do Concello de Oleiros”

A corporación municipal, en sesión plenaria celebrada o 28 de Xullo de 2011, acordou aprobar inicialmente a “DISOLUCIÓN DO ORGANISMO AUTÓNOMO DE CULTURA DO CONCELLO DE OLEIROS” (A Coruña). Transcorrido o prazo de 30 días previsto no artigo 49. b) da Lei 7/1985, do 2 de abril (LBRL), de exposición pública do acordo da APROBACIÓN INICIAL DA “DISOLUCIÓN DO ORGANISMO AUTÓNOMO DE CULTURA DO CONCELLO DE OLEIROS” (A Coruña), publicado no BOP n.º 149, de data 5 de agosto de 2011, sen que durante o mesmo se presentara ningunha reclamación, de conformidade co artigo 49. c) da LRBRL, procedese a publicación do texto de dito acordo seguindo o disposto no artigo 70 da LRBRL. “Punto 9.–Adoptar acordo de disolución do Organismo Autónomo Municipal de Cultura do Concello de Oleiros. O Pleno do Concello de Oleiros, na súa sesión de 26 de maio de 1989 adoptou o acordo de aprobación definitiva dos estatutos para a constitución da Fundación Municipal de Cultura, que se creaba como organismo autónomo de carácter administrativo coa finalidade de xestionar tódolos servicios de competencia municipal relacionados coa promoción e fomento de Cultura, Artes, Deportes, Educación, Medio Ambiente, Xuventude, Política Lingüística, e prospección, formación e promoción de emprego. Ditos estatutos foron obxecto de posteriores modificacións en 1995 (que foron derrogados os estatutos anteriores e aprobados uns novos), en 1999, 2001 e 2003. Nesta última modificación a Fundación Municipal de Cultura pasou a denominarse Organismo Autónomo Municipal de Cultura. A figura dos Organismos Autónomos creouse para a xestión de servizos públicos dentro da modalidade de xestión directa, do xeito recollido no Artigo 85.2 A. b) da Lei de Bases de Réxime Local, Lei 7/85, do 2 de abril, adaptada pola Lei de medidas de modernización do Goberno local, Lei 57/2003, do 16 de decembro. O Regulamento de organización, funcionamento e réxime xurídico das entidades locais dispón nos seus artigos 132 e 133 que o establecemento de entes descentralizados con personalidade xurídica propia, obedece á necesidade dunha maior eficacia na xestión, a complexidade da mesma, a axilización dos procedementos, a expectativa de aumentar ou mellorar o financiamento ou a conveniencia de obter un maior grao de participación cidadá na actividade de prestación dos servizos. Dito establecemento, en todo caso, debe inspirarse no principio de economía organizativa, de maneira que o seu número sexa o menos posible en atención á correcta prestación dos mesmos. De acordo con estas premisas legais, na presente conxuntura económica xeral compre máis que nunca optimizar os recursos económicos e humanos cos que conta a Administración, impoñéndose a necesidade de evitar a multiplicación de órganos reitores e resolutorios e de intentar acadar, na medida do posible, a simplificación e máxima eficiencia de trámites e procedementos. E por todo o exposto acorda: I.–Que se aprobe inicialmente a disolución do Organismo Autónomo Municipal de Cultura con efectos do día 31 de decembro de 2011, e a derrogación dos seus estatutos, e en consecuencia: Primeiro. –Que o Concello de Oleiros asuma a xestión de todos os servizos que viñan sendo xestionados polo OAMC, a partir do 1 de xaneiro de 2012, baixo a modalidade de xestión directa sen entidade instrumental baixo a dirección e supervisión das concellerías que se designen para as áreas afectadas (Cultura, Ensino, Deportes, Formación e Emprego, Xuventude, Bibliotecas, Normalización Lingüística). Segundo. –De conformidade co previsto no artigo 38 do estatuto do OAMC, que o Concello de Oleiros suceda universalmente ao OAMC, asumindo os bens, dereitos e obrigas e o persoal da institución disolta. Por conseguinte, que o Concello de Oleiros se subrogue con carácter xeral en todos os dereitos e obrigacións do Organismo Autónomo Municipal de Cultura, con efectos de 1 de xaneiro de 2012. Os créditos existentes entre o Concello e o OAMC extinguiranse por confusión, ao coincidir nunha mesma persoa a natureza de acredor e debedor. Terceiro. –Que se integre ao persoal do OAMC na plantilla municipal nos mesmos termos que resulten do seu vínculo co Organismo Autónomo, con recoñecemento específico da súa categoría profesional, niveis retributivos, antigüidade e demáis condicións de traballo, de acordo co que se consigna na relación de postos de traballo, aínda que modificando a adscrición dos seus postos de traballo, adscribíndoos á concellería que corresponda. Que se subrogue o Concello de Oleiros, xa que logo, nos dereitos e obrigas laborais e de Seguridade Social do organismo autónomo, así como en cantas obrigacións en materia de protección social complementaria adquirise. Cuarto. –Que se manteñan todas as relacións contractuais (servizos, subministros, contratos especiais, etc.) que a data de 31 de decembro de 2011 estean vixentes co OAMC, nas que o Concello se subrogará como titular, así como nos convenios asinados con outras entidades que poidan estar en vigor na data sinalada. Quinto. –Que o Concello de Oleiros suceda ao OAMC na titularidade dos bens deste, e que se incorporen ao patrimonio propio do Concello de Oleiros tanto os bens que o OAMC tivese adquirido por calquera título lexítimo, como todos os recursos e dereitos dos que poida dispor no momento da súa disolución, efectuándose a súa incorporación ao Inventario Municipal. Sexto. –Que se proceda á cancelación e peche das das contas bancarias do OAMC, traspasando os saldos ás contas de titularidade do Concello de Oleiros. Sétimo. –Que a data 1 de xaneiro de 2012 se integre a todos os efectos a contabilidade do OAMC coa contabilidade do Concello de Oleiros. Oitavo. –Que con efectos de 1 de xaneiro de 2012 se asuman como propios do Concello os prezos públicos pola prestación de servizos e actividades do OAMC, cuxos acordos de establecemento e fixación foron aprobados pola Xunta de Goberno Local. II.–Que se someta a información pública e audiencia dos interesados o presente acordo por prazo de trinta días, remitíndoo ao Boletín Oficial da Provincia e expoñéndoo no taboleiro de anuncios do Concello. No caso de que non se producisen reclamacións ou suxestións neste prazo, os citados acordos quedarán definitivamente aprobados.” Oleiros, 28 de outubro do 2011. O ALCALDE Ángel García Seoane